Death Note

**Death Note** () on Tsugumi Ōban käsikirjoittama ja Takeshi Obatan piirtämä mangasarja. Sarja ilmestyi alun perin kotimaassaan Japanissa *[[Weekly Shōnen Jump]]* -lehdessä vuosina 2003–2006, ja sittemmin se on koottu 12 albumiin. *Death Noten* pohjalta on luotu myös samanniminen animesarja, joka alkoi vuonna 2006 ja päättyi vuonna 2007. Lisäksi *Death Notesta* on tehty Japanissa neljä näyteltyä elokuvaa: *[[Death Note (vuoden 2006 elokuva)|Death Note]]*, *[[Death Note: The Last Name]]*, *[[L: Change the World]]* ja *[[Death Note: Light Up the New World]]*. Toisin kuin elokuvat, anime seuraa kohtalaisen tarkasti alkuperäistä mangaa. *Death Notea* alettiin suomentamaan kesäkuussa vuonna 2008.

Yhdysvallat toteuttivat oman versionsa ''Death Note'' -elokuvasta. Alun perin tuotannosta vastasi Warner Bros., kunnes tuotanto siirtyi Netflixille. Elokuvan ohjasi Adam Wingard ja pääosissa esiintyivät Nat Wolff, Margaret Qualley ja Lakeith Stanfield. Tuottajina taas ovat Roy Lee, Dan Lin ja Masi Oka.

Vuonna 2015 Japanissa ja Etelä-Koreassa esitettiin Frank Wildhornin säveltämä musikaali *[[Death Note: The Musical]]*.

## Juoni

17-vuotias lukion huippuoppilas Light Yagami löytää sattumalta maasta mustakantisen muistikirjan, jonka kannessa lukee "Death Note". Sen sisäsivulla kerrotaan, että ihminen, jonka nimi kirjoitetaan kyseiseen kirjaan, kuolee, kunhan kirjoittaja tietää uhrin nimen ja kasvot. Jos kuolinsyytä ei ole kirjoitettu kirjaan, uhri kuolee vain yksinkertaisesti sydänkohtaukseen. Light testaa muistikirjan toimivuutta ja päättää ottaa sen käyttöönsä luodakseen uuden, paremman maailman vailla rikollisuutta. Death Note on alun perin shinigamin omaisuutta. Shinigami nimeltä Ryuk ilmestyy Lightille ja seuraa tapahtumia puolueettomana.

Light alkaa tappaa televisiossa näkemiään rikollisia sydänkohtauksilla. Kuolemantapaukset eivät jää kuitenkaan maailmalla huomaamatta ja huhu jumalalliset voimat omaavasta murhaajasta leviää internetissä ja tiedotusvälineissä. Ihmiset alkavat kutsua tätä mystistä tappajaa nimellä "Kira" (キラ) (englannin sanasta "killer"). Ihmiset jakaantuvat mielipiteissään kahtia, osa hyväksyy Kiran toimet, osa ei. Japanin poliisissa työskentelevä Lightin isä, Soichiro Yagami ja neljä muuta poliisia: Touta Matsuda, Shuichi Aizawa, Kanzo Mogi ja Hirokazu Ukita, alkavat tutkia tapausta apunaan omalaatuinen ja salaperäinen mestarietsivä, joka tunnetaan nimellä L. L alkaa melkein alusta asti epäillä Lightia.

Alibin hankkimiseksi Light alkaa teeskennellä auttavansa isänsä johtamaa yksikköä sekä L:ää Kiran löytämisessä. Samaan aikaan, Japanissa alkaa toimia toinen Kira, jonka onnistuu myös tappaa Ukita. Toinen Kira paljastuu malli-näyttelijä Misa Amaneksi, joka oli saanut oman muistikirjansa shinigamilta nimeltä Rem, kun muistikirjan alun perin omistanut shinigami Jealous oli aikoinaan kuollut pelastaessaan Misan hengen. Misalla oli myös saanut Remiltä shinigamin silmät, joilla pystyi näkemään ihmisten nimet ja jäljellä olevan elinajan, antamalla tälle vaihdossa puolet jäljelläolevasta elinajastaan. Hänelle muodostuu yksipuolisia tunteita Lightia kohtaan, mutta nämä johtavat siihen, että molemmat joutuvat L:n epäilyjen kohteeksi. Niinpä he luopuvat väliaikaisesti muistikirjojensa omistajuudesta ja menettävät muistonsa niistä.

Rem toimittaa Lightin alkuperäisen muistikirjan yhtymälle nimeltä Yotsuba Group, jonka kahdeksan korkea-arvoista työntekijää alkavat tappaa yhtiön kilpakumppaneita sen heidän joukossaan olevan uuden Kiran avulla. Light liittyy virallisesti mukaan tapauksen tutkintaan, vaikka onkin yhä L:n valvonnassa, ja lopulta Yotsuban Kiraksi paljastuu yhtiön teknologiakehitysosaston johtaja Kyosuke Higuchi. Higuchi saadaan kiinni ja Light saa muistonsa takaisin, minkä jälkeen hän tappaa Higuchin saadakseen Death Noten omistajuuden takaisin. Samalla L ja tutkintayksikkö saavat tietää Death Notejen ja shinigamien olemassaoloista. Misa kaivaa Lightin ohjeistaman esiin maahan kätketyn Jealousin muistikirjan, ja saa takaisin omat muistonsa toisena Kirana. Misan alettua tämän jälkeen jatkaa rikollisten tappamista, Rem tajuaa Lightin ajaneen hänet tilanteeseen, jossa hänen olisi Misan turvallisuuden takaamiseksi tapettava L ja tämän avustaja Watari. Lightista tulee L:n kuoleman jälkeen Kiran tutkintaa johtava uusi L, ja hän alkaa laajentaa toimintaansa Kiranakäyttämällä hyväksi sekä uutta asemaansa että Remin jälkeensä jättämää muistikirjaa.

Neljä vuotta myöhemmin Light valmistuu yliopistosta ja liittyy poliisivoimiin. Lisäksi Kiran toimet laajenevat niin paljon, että valtaosa ihmisistä alkaa joko pelätä tai yhä avoimemmin tukea Kiraa, jolloin valtaosa maailmasta alkoi hyväksyä Kiran toimet. Mutta tieto L:n kuolemasta oli päätynyt Watarin perustamaan orpokotiin. Sieltä Kiran perään olivat lähteneet L:n todelliset seuraajat, Near ja Mello. Mello liittoutuu mafian kanssa ja tekee kaikkensa saadakseen Kiran kiinni ennen Nearia. Near taas perustaa FBI:n ja CIA:n avustuksella yksikön nimeltä SPK. Mello yritti kiristää Japanin tutkintayksikköä antamaan Death Noten heille pitämällä panttivankina NPA:n pääjohtaja Takimuraa, mutta tämä kuolee ja mafia ottaa uudeksi panttivangiksi Sayun, Lightin siskon. Soichiro päätyy lopulta antamaan muistikirjan mafialle Sayun pelastamiseksi. Myöhemmin shinigami nimeltä Sidoh, jota Ryuk oli aikoinaan vienyt kyseisen muistikirjan, saapuu hakemaan muistikirjaansa takaisin, ja löytää tiensä Mellon ja mafian luokse. Lightin luovutettua Kiran nimellä Remin muistikirja tutkintayksikön haltuun, nämä onnistuvat saamaan muistikirjan takaisin ja luovuttavat sen takaisin Sidoh’lle, mutta samalla Soichiro saa useita ampumahaavoja, joihin hän myöhemmin kuolee.

Near ja SPK:n agentit alkavat oikean L:n tavoin epäillä myös Lightia Kiraksi. Myös Aizawa alkaa epäillä Lightia, ja päättää ottaa hänet ja Misan tarkkailuun tutkinnan ajaksi. Misa ehtii kuitenkin Lightin ohjeistamana luovuttaa Jealousin Death Noten yleiselle syyttäjälle ja Kiran uskolliselle kannattajalle, Teru Mikamille, joka tappaa Kiran sanaa välittävän Hitoshi Demegawan rangaistuksena tämän ahneudesta ja valitsee uudeksi edustajaksi Kiyomi Takadan, joka oli yksi Lightin tapailemista tytöistä tämän yliopistoajoilta. Light paljastaa Takadalle olevansa Kira ja alkaa kehittää suunnitelmaa sekä Japanin tutkintayksikön että SPK:n jäsenten tappamiseksi.

Mello kuitenkin kidnappaa Takadan, joka tappaa hänet Death Noten sivun palasella. Light manipuloi toisella palasella Takadan tekemään itsemurhan tämän jälkeen. Mutta Mikami yrittää Lightin tietämättä myös tappaa Takadan ja siten hänen hallussaan olevan muistikirjan piilopaikka paljastuu, kuten myös Lightin suunnitelma. Molemmat yksiköt sekä Mikami tapaavat lopulta varastossa nimeltä "Yellow Box", jossa Mikami yrittää Lightin ohjeistamana tappaa sekä SPK:n että tutkintayksikön jäsenet. Mutta tämä epäonnistuu, kun Near oli onnistunut vaihtamaan aidon muistikirjan jäljitelmään. Near onnistuu myös todistamaan, että Light on Kira, kun Mikami oli jättänyt tämän nimen kirjoittamatta muistikirjaan. Light yrittää epätoivoisesti tappaa muut, mutta Matsuda ampuu häntä useita kertoja. Tajuttuaan Lightin hävinneen, Ryuk käyttää omaa Death Noteaan ja tappaa Lightin sydänkohtauksella, minkä oli luvannut aikoinaan tehdä jo heidän tavatessaan ensi kertaa. Lightin henkilöllisyys Kirana päätetään pitää salassa julkisuudelta, molemmat muistikirjat poltetaan, Mikami tekee itsemurhan, ja Nearista tulee seuraava L. Vuoden kuluttua, maailma on palannut normaaliin järjestykseen, vaikka useat kultit yhä palvovat Kiraa.

## Hahmot

### Päähenkilöt

#### Light Yagami / Kira

Light Yagami eli Kira (englannin kielen sanasta *killer*) () on nerokas, mutta tylsistynyt lukio-opiskelija, joka näki maailman "mädäntyneenä". Löydettyään shinigami Ryukin pudottaman Death Noten, hän päättää käyttää sitä rikollisten tappamiseen ja tullakseen "uuden maailman jumalaksi". 

Lightin japaninkielinen ääni animessa on Mamoru Miyano ja englanninkielisessä versiossa Brad Swaile.

#### L

L Lawliet () on maailman paras etsivä, joka ottaa tehtäväkseen Kiran pysäyttämisen. Hän käyttää tunnuksenaan "Cloister Black" -fontilla kirjoitettua L -kirjainta. Häntä on ulkomuotonsa perusteella vaikea pitää älykkäänä. Hän syö jatkuvasti sokerisia ruokia ja kahvia, istuu kyykkymäisessä asennossa, käyttää lähes aina samoja vaatteita ja pitelee tavaroita pelkästään peukalon ja etusormen varassa. Ainoastaan Watari pystyy ottamaan häneen yhteyden. Hän epäili vahvasti Lightia Kiraksi.

L:n japaninkielinen ääninäyttelijä animessa on Kappei Yamaguchi ja englanninkielinen Alessandro Juliani.

#### Misa Amane
Misa Amane () on kuuluisa japanilainen idoli, josta tulee toinen Kira saadessaan shinigami Remiltä oman Death Notensa, kyseisen Death Noten alkuperäisen omistajan, shinigami Jealousin, kuoltua. Misa on hyvin epäkypsä ja aivan Lightin lumoissa. Light itse on kuitenkin vain ärsyyntynyt hänen tavoistaan, ja vain käyttää häntä hyväksi. Hän on valmis milloin tahansa tekemään sopimuksen shinigamin silmistä, joilla Death Noten omistaja voi nähdä kasvoista uhrien nimet ja jäljellä olevan elinajan. Sen kyvyn saamiseksi hänen oli kuitenkin maksettava puolet omasta elinajastaan.

Misan japaninkielinen ääni animessa on Aya Hirano ja englanninkielinen ääni Shannon Chan-Kent.

#### Ryuk
Ryuk () on yksi shinigameista (死神, "kuoleman jumala"). He ovat toiminnallisesti kuolemattomia, koska he pidentävät elinaikaansa tappamalla ihmisiä Death Note -muistikirjoilla. Ryukin mielestä shinigamien valtakunnassa eletään nykyään tylsästi. Shinigamit nykyään vain lähinnä uhkapelaavat ja pitävät Death Noten käyttämistä liikana ahertamisena. Hänen onnistui huijata shinigamien kuningasta ja saada haltuunsa toinen Death Note, jonka hän pudotti ihmisten maailmaan. Sitä ennen hän oli kirjoittanut muistikirjan säännöt englanniksi, koska piti sitä ihmisten suosituimpana kielenä. Light Yagami löytää tämän muistikirjan ja Ryuk ilmestyy myöhemmin hänelle alkaen seurata tapahtumia puolueettomana. Hän pitää ihmisiä erittäin mielenkiintoisina ja hauskoina. Hän pitää myös todella paljon ihmisten maailman omenoista ja väittää kärsivänsä vieroitusoireista, jos ei saa niitä tarpeeksi usein.

Ryukin japaninkielinen ääni animessa on Shidō Nakamura ja englanninkielinen ääni Brian Drummond.

#### Near
Near (oik. Nate River) () on nuori etsivä, jolla on valkoiset hiukset ja hän pukeutuu aina valkoiseen pyjamaan. Hän oli L:n seuraajaehdokkaista älykkäin. Hän käyttää tunnuksenaan "Wedding Text BT" -fontilla kirjoitettua N -kirjainta. Hänellä on muutamia L:n piirteitä. Kun L leikki sokerinpaloilla tai haarukoilla, Near itse leikkii erilaisilla leluilla ja istuu hyvin epätavallisissa asennoissa. L:n kuoltua, häntä pyydettiin tekemään yhteistyötä kilpailijansa, Mellon, kanssa, joka kieltäytyi. Avukseen Kiran jahtaamiseen Near sai Yhdysvaltojen tuen ja muodosti järjestön nimeltä SPK. Near on yleensä rauhallinen ja pitää tunteensa piilossa. 

Nearin japaninkielinen ääni animessa on Noriko Hidaka ja englanninkielinen ääni Cathy Weseluck.

#### Mello
Mello (oik. Mihael Keehl) () kasvoi kilpailijansa Nearin sekä apunaan toimineen Mattin kanssa Wammy's House -orpokodissa. Siinä missä L söi usein makeaa ruokaa, Mello syö jatkuvasti suklaalevyjä. Hän on hyvin älykäs, mutta antaa useammin tunteilleen vallan. Mello kantaa kaunaa Nearille siitä, että tämä on häntä älykkäämpi. Ja teki siksi jopa yhteistyötä mafian kanssa vain saadakseen Kiran kiinni ensin.

Mellon japaninkielinen ääni animessa on Nozomu Sasaki ja englanninkielinen ääni David Hurwitz.

## Lähteet

## Aiheesta muualla
* 
* 
* 
* 
*  
* 
* 
* Jarkko Sikiö: Kuoleman teinijumala . Kvaak.fi 7.8.2008.
* Markku Reunanen: Death Note 1. V2.fi 30.1.2009.